
	Tisztelt Képviselő-testület!


A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 96. §-ának (6) bekezdése szerint; „A települési önkormányzat és állam fenntartói feladatainak ellátására a Kormány rendeletében kijelölt szerv a gyermekjóléti és gyermekvédelmi feladatainak ellátásáról minden év május 31-éig - a külön jogszabályban meghatározott tartalommal - átfogó értékelést készít. Az értékelést - települési önkormányzat esetén a képviselő-testület általi megtárgyalást követően - meg kell küldeni a gyámhatóságnak. A gyámhatóság az értékelés kézhezvételétől számított harminc napon belül javaslattal élhet a települési önkormányzat, illetve állam fenntartói feladatainak ellátására a Kormány rendeletében kijelölt szerv felé, amely hatvan napon belül érdemben megvizsgálja a gyámhatóság javaslatait és állásfoglalásáról, intézkedéséről tájékoztatja.”


A törvényben meghatározott tartalmi követelményeket a gyámhatóságokról, valamint a gyermekvédelmi és gyámügyi eljárásról szóló 149/1997. (IX. 10.) Korm. rendelet (továbbiakban: Gyer.) 10. számú melléklete határozza meg. 

Kérem a tisztelt képviselő-testületet, hogy az önkormányzat 2024. évi gyermekjóléti és gyermekvédelmi feladatainak ellátásáról szóló beszámolót az alábbi határozati javaslat elfogadásával szíveskedjék elfogadni:





H a t á r o z a t i   j a v a s l a t :

beszámoló a 2024. évi gyermekjóléti és gyermekvédelmi feladatok ellátásának értékelésére

Alsónyék Község Önkormányzatának Képviselő-testülete a gyermekek védelméről és a gyámügyi igazgatásról szóló 1997. évi XXXI. törvény 96. §-ának (6) bekezdésében foglaltakra figyelemmel az önkormányzat 2024. évi gyermekjóléti és gyermekvédelmi feladatai ellátásának értékeléséről szóló beszámolót elfogadja.

Határidő: 2025. május 31.
Felelős:   Dr. Firle-Paksi Anna aljegyző
                (a határozat és a beszámoló megküldéséért)

Határozatról értesül: Tolna Vármegyei Kormányhivatal 
                                                                               Gondozási Kp. vezetője, Bátaszék
                                                                                irattár




































149/1997.(IX.10.) Korm. rendelet 
10. számú melléklete
Tartalmi követelmények a települési önkormányzat és a megyei kirendeltség számára, a Gyvt. 96. §-ának (6) bekezdésében előírt átfogó értékelés elkészítéséhez * 
I. A települési önkormányzat által készítendő átfogó értékelés tartalmi követelményei:
1. A település demográfiai mutatói, különös tekintettel a 0-18 éves korosztály adataira.
2. *  Az önkormányzat által nyújtott pénzbeli, természetbeni ellátások biztosítása:
- a rendszeres gyermekvédelmi kedvezményben részesülők száma, kérelmezőkre vonatkozó általánosítható adatok, elutasítások száma, főbb okai, önkormányzatot terhelő kiadás nagysága,
- egyéb, a Gyvt.-ben nem szabályozott pénzbeli vagy természetbeni juttatásokra vonatkozó adatok,
- gyermekétkeztetés megoldásának módjai, kedvezményben részesülőkre vonatkozó statisztikai adatok.
3. *  Az önkormányzat által biztosított személyes gondoskodást nyújtó ellátások bemutatása:
- gyermekjóléti szolgáltatás biztosításának módja, működésének tapasztalata (alapellátásban részesülők száma, gyermekek veszélyeztetettségének okai, válsághelyzetben levő várandós anyák gondozása, családjából kiemelt gyermek szüleinek gondozása, jelzőrendszer tagjaival való együttműködés tapasztalatai),
- gyermekek napközbeni ellátásának, gyermekek átmeneti gondozásának biztosítása, ezen ellátások igénybevétele, s az ezzel összefüggő tapasztalatok.
4-5. * 
6. *  A felügyeleti szervek által gyámhatósági, gyermekvédelmi területen végzett szakmai ellenőrzések tapasztalatainak, továbbá a gyermekjóléti és gyermekvédelmi szolgáltató tevékenységet végzők ellenőrzésének alkalmával tett megállapítások bemutatása.
7. Jövőre vonatkozó javaslatok, célok meghatározása a Gyvt. előírásai alapján (milyen ellátásokra és intézményekre lenne szükség a problémák hatékonyabb kezelése érdekében, gyermekvédelmi prevenciós elképzelések).
8. A bűnmegelőzési program főbb pontjainak bemutatása (amennyiben a településen készült ilyen program), valamint a gyermekkorú és a fiatalkorú bűnelkövetők számának az általuk elkövetett bűncselekmények számának, a bűnelkövetés okainak bemutatása.
9. A települési önkormányzat és a civil szervezetek közötti együttműködés keretében milyen feladatok, szolgáltatások ellátásában vesznek részt civil szervezetek (alapellátás, szakellátás, szabadidős programok, drogprevenció stb.).


BESZÁMOLÓ
Alsónyék Község Önkormányzata
gyermekjóléti feladatainak 2024. évi ellátásáról

I.  A település demográfiai mutatói (0 – 18 éves korosztály) 

(2024. december 31-i állapot)

                                                         fiú                        lány              összesen

  0 –  2 éves                                        7                           9                   16
  3 –  5 éves                                        9                          15                  24
  6 – 14 éves                                     33                          32                  65
15 – 18 éves                                     17                          15                  32
fiatal felnőtt  (19-24)                          32                          25                  57
aktív felnőtt (25-65)                         207                         183               390
inaktív felnőtt (66-)                            43                           78               121 
összesen:                                       348                         357               705


II. Az önkormányzat által nyújtott pénzbeli és természetbeni ellátások biztosítása, gyermekétkeztetés

A képviselő-testület még 2004-ben fogadta el a jelenleg is hatályos az egyes gyermekvédelmi támogatásokról szóló 3/2004.(III.01.) ÖKR. rendeletét, melyben az alábbi pénzbeli támogatási formákat szabályozza:

· beiskolázási segély, 
· anyaszállón történő tartózkodás napidíjának átvállalása, 


Beiskolázási támogatást 68 gyermek kapott 340.000,-Ft összegben.

Anyaszállón történő tartózkodás napidíjának átvállalására az elmúlt évben nem került sor.
Gyermekvédelmi kedvezmény

A Magyar Közlöny 2024. évi 66. számában kihirdetésre került a gyermekek védelme érdekében egyes törvények módosításáról szóló 2024. évi XXX. törvény.
A Módtv. 2024. július 1-jei hatályba lépéssel módosítja a gyermekek védelméről és a gyámügyi igazgatásról szóló 1997. évi XXXI. törvény hatálya alá tartozó rendszeres gyermekvédelmi kedvezményre való jogosultság szabályozását azzal, hogy a jövedelmi értékhatár megemelésre került, továbbá az egy főre eső jövedelem elbírálásánál nem kell figyelembe venni a gondozó családban élő gyermek árvaellátását.
A rendszeres gyermekvédelmi kedvezményre való jogosultságot meg kell állapítani, ha a gyermeket gondozó családban az egy főre jutó havi jövedelem összege nem haladja meg:
· a szociális vetítési alap összegének 245 %-át (2024. évben 69 825 Ft-ot), ha a gyermeket egyedülálló szülő, illetve más törvényes képviselő gondozza, a gyermek tartósan beteg, illetve súlyosan fogyatékos, vagy a nagykorúvá vált gyermek megfelel a 20. § (2) bekezdésében foglalt feltételeknek;
· a szociális vetítési alap összegének 225%-át (2024. évben 64 125 Ft-ot) az első pont alá nem tartozó esetben, és az igénylő az ellátásra való jogosultság vagyoni és egyéb feltételeinek egyébként megfelel.

 A rendszeres gyermekvédelmi kedvezményre jogosultság megállapításának célja annak igazolása, hogy a gyermek szociális helyzete alapján jogosult:

· a gyermekétkeztetési kedvezményre,
· pénzbeli támogatásra,
· valamint a külön jogszabályban meghatározott kedvezmények igénybevételére.

Kedvezményben részesülők száma                            20 fő, melyből 19 kiskorú
2024. évben megállapított kedvezmények száma                    20 fő
2024. évben megszűnt kedvezmények száma                         18 fő
Elutasított kérelmek száma                                                        0 fő (vagyoni helyzet, jövedelem nagysága miatt)

A kedvezményben részesített családok száma                         10 
   ebből: - 1 gyermekes                                                                3 fő
              - 2 gyermekes                                                                5 fő
              - 3 gyermekes                                                                1 fő
              - 4-5 gyermekes                                                             1 fő
              - 6 vagy annál több gyermekes                                      0 fő
A fentiekből egyedülálló szülő                                                      7 fő

Családi jövedelmi helyzet:
- szociális vetítési alap felét – 14.250 Ft – nem éri el                       1 fő
- szociális vetítési alap felénél több, de azt nem éri el                      2 fő       
- szociális vetítési alap (28.500 Ft) eléri, illetve meghaladja             7 fő

Pénzbeli támogatás

A jegyző annak a gyermeknek, fiatal felnőttnek, akinek rendszeres gyermekvédelmi kedvezményre való jogosultsága
a) 2024. augusztus 1-jén fennállt, augusztus hónapjában 
b) 2024. november 1-jén fennállt, november hónapjában
pénzbeli támogatást folyósított. Ez augusztus hónapban 18 főt jelentett, míg a kifizetett támogatás összege 113.000,- Ft volt. Ebből 8 kiskorú alapösszeget, 9 kiskorú emelt összeget, és 1 nagykorú emelt összeget kapott. Novemberben 18 fő kapott támogatást 114.000,- Ft összegben. Ebből 6 kiskorú alapösszeget, 11 kiskorú emelt összeget, és 1 nagykorú emelt összeget.   

Gyermekétkeztetés

A gyermekétkeztetést a 3 és 6 év közötti gyermekek esetében az óvodai ellátás keretében korlátlanul vehetik igénybe az azt igénylők, mint ahogy az általános iskolai korú gyermekek is a napközi otthoni ellátást és étkeztetést 6 és 14 év között. Az óvodai nevelés kötelező önkormányzati feladatának ellátására Bátaszék város és Pörböly község önkormányzataival egy integrált mikrotérségi oktatási központot hoztunk létre, mely 2013 júliusától Mikrotérségi Óvoda és Bölcsőde Intézmény-fenntartó Társulásként működik a három település közös fenntartásával. Ezen társuláshoz Alsónána község 2018. szeptember 1. napjával csatlakozott. Ennek keretében a közös intézmény bölcsődei intézményegységét is igénybe tudják venni az alsónyéki 3 év alatti gyermekek, így a gyermekek napközbeni ellátása és a gyermekétkeztetés a teljes korspektrumban megoldott. 

A korábbi évekhez hasonlóa,  a 2024. évi  költségvetéséről szóló 1/2024.(III.6.) önkormányzati rendeletében foglaltak alapján, a képviselő-testület minden alsónyéki bejelentett állandó lakóhellyel rendelkező, a nemzeti köznevelésről szóló 2011. évi CXC. törvény hatálya alá tartozó, és étkezést igénybe vevő gyermek, tanuló (továbbiakban: támogatott) – az általa a szülő, gondviselő – részére a támogatott nevére szóló számlával vagy nyugtával igazolt havi intézményi étkezési költség 50%-ának megfelelő étkezési támogatást biztosított. Nem jogosult a támogatásra az, aki a gyermekek védelméről és gyámügyi igazgatásról szóló 1997. XXXI. törvény 148. §-a alapján kedvezményben részesül. Ezen étkezési támogatást az önkormányzat már több mint húsz éve biztosítja az alsónyéki gyerekek részére.

A gyermekétkeztetés a Bátaszéki Kanizsai Dorottya Általános Iskolába járó tanulók esetében, az iskola épületében található konyha étkezdéjében, helyben történik, míg az óvodások esetében ugyanezen konyháról történő kiszállítással az alsónyéki tagóvoda melegítő konyháján keresztül megoldott.

A 3 év feletti gyermekek napközbeni ellátására a Mikrotérségi Óvoda és Bölcsőde alsónyéki tagóvodájában és a bátaszéki általános iskolában teljes körűen lehetőséget biztosítunk, melyet a szülők szinte mindegyike igénybe is vesz. A nyári szünidőben is biztosított az ellátás. Az alsónyéki tagóvoda nyári karbantartási idejében ennek igénybevételére a bátaszéki óvodában van lehetőség, Alsónyék központjától mintegy 2 km távolságra. 

         bölcsődei ingyenes étkezés:                                                                        0 fő,
         bölcsődei kedvezményes étkezés:                                                              0 fő,
         óvodai ingyenes étkezés:                                                                           22 fő,
         óvodai kedvezményes étkezés                                                                   0 fő,


Az elmúlt évben szünidei gyermekétkeztetés minden oktatási szünetben megvalósult. 

tavaszi szünet:     4 fő
nyári szünet:         8 fő
őszi szünet:          9 fő
téli szünet:          11 fő



III. Az önkormányzat által biztosított személyes gondoskodást nyújtó ellátások bemutatása

A gyermekek védelmének rendszere


2005. május 1-től a Gondozási Központ keretein belül történik a családsegítő és gyermekjóléti feladatok ellátása.

Az intézmény irányító szerve
Bátaszék és Környéke Önkormányzatainak Egészségügyi, Szociális és Gyermekjóléti Intézmény-fenntartó Társulása Társulási Tanácsa
Székhelye 7140 Bátaszék, Szabadság u. 4.

Az intézmény fenntartója
Bátaszék és Környéke Önkormányzatainak Egészségügyi, Szociális és Gyermekjóléti Intézmény-fenntartó Társulása
Székhely: 7140 Bátaszék, Szabadság u. 4.

Az intézmény alaptevékenysége 
A szociális igazgatásról és szociális ellátásokról szóló 1992. évi III. törvényben meghatározott egyes szociális alapszolgáltatások bentlakás nélküli, valamint családsegítés és gyermekjóléti feladatok ellátása.

Az intézmény illetékessége, működési területe 
1. családsegítés és a gyermekjóléti szolgáltatás Bátaszék város (általa Alsónána, Alsónyék és Sárpilis községek, valamint 2025.01.01-től Várdomb község), 
1. a házi segítségnyújtás és a jelzőrendszeres házi segítségnyújtás Bátaszék város, Alsónána, Alsónyék, Báta, Pörböly, Sárpilis és Várdomb községek, 
1. az idősek nappali ellátása Bátaszék város, Alsónána, Alsónyék, Pörböly, Sárpilis és Várdomb községek, 
1. az étkeztetés Bátaszék városban. 

Személyi és tárgyi feltételek a Család- és Gyermekjóléti Szolgálatnál (továbbiakban: Szolgálat)

Személyi feltételek
Az előző évekhez hasonlóan, a 2024-es évben is 5 engedélyezett álláshellyel rendelkezett Szolgálatunk. 1 intézményvezető, 1 szakmai vezető, 1 adminisztrátor és 2 fő családsegítő teljes munkaidőben látta el a feladatokat. 
A tavalyi évben az adminisztrátor munkakör esetében történt személyi változás. 
Bátaszék városban és a társult településeken összesen 3 fő családsegítő látta el a feladatokat.
Alsónyék községben 2022.11.29-től Fügedi Anita családsegítő végzi a szolgáltatást.
2024-ben a helyettesítést Birtalan Piroska családsegítő látta el.
A szolgáltatást igénybe vevő ügyfelek a családsegítőt, a Polgármesteri Hivatal épületében heti egy alkalommal kereshették fel (szerda 08:30-12:00 óráig), valamint a hét többi napján, a Gondozási Központban Bátaszéken, a Budai u. 21. sz. alatt, illetve telefonon érhették el.

Továbbképzések 
Az intézmény szakképzett dolgozóinak regisztrációja megtörtént. Az intézmény továbbképzési tervvel rendelkezik, melyet a dolgozók megismertek és tudomásul vettek. 
A személyes gondoskodást végző személyek továbbképzéséről és a szociális szakvizsgáról szóló 9/2000. (VIII. 4.) SZCSM rendeletben foglaltak szerint, a 2024-es évben egy képzésben vett részt egy családsegítő, a szakmai vezető és az intézményvezető.
A képzési időszak alatt (egy továbbképzési időszak 4 év), felsőfokú végzettség esetén 80, egyéb szakképesítés esetén 60 pontot kell megszerezni három féle - kötelező, munkakörhöz kötött és választható továbbképzési program - fenti jogszabály által meghatározott %-os teljesítésével. 
A továbbképzési időszakokat figyelemmel kísérjük, az aktuális tanfolyamokat, továbbképzéseket a kollégák számára elérhetővé tesszük, ezzel is segítve és motiválva őket a szakmai fejlődésre. 

Tárgyi feltételek
A településre történő kijárást a családsegítők kerékpárral és saját gépjárművel oldották meg. 
Az útiköltséget intézményünk az érvényben lévő jogszabályokat figyelembe véve, megtérítette a dolgozók részére. 
A telefonálási, nyomtatási, szkennelési lehetőség, valamint az internet használata is elérhető volt a hivatalon belül. 
Az önkormányzat épületében nyugodt, zavartalan körülmények között, biztosított volt a kliensek fogadásának lehetősége, valamint minden feltétel adott volt, az adminisztrációs munka végzéséhez. 

A jogszabályi előírásoknak megfelelően, minden munkavállaló részére munkaruhát biztosítottunk 10.000 Ft értékben, majd az év második felében azt egészítette ki egy újabb 10.000 Ft-os támogatás.  
Egész évben biztosított volt a munkavállalók védőeszközökkel történő ellátása, valamint nagy hangsúlyt fektettünk a higiéniai szabályok szigorú betartására. 


A Család-és Gyermekjóléti Szolgálat 2024. évi szakmai munkájának bemutatása Alsónyék községben

Gyermekjóléti szolgáltatás a családsegítéssel egy szolgáltatóként - a család- és gyermekjóléti szolgálat keretében működtethető.
A törvényi meghatározásból következik a gyermekvédelem alábbi felosztása:
Általános gyermekvédelem - Az általános gyermekvédelem a gyermekek családban történő nevelésének támogatását, a veszélyeztetettségnek a megelőzését jelenti. Ez a megelőző tevékenység döntő részben az oktatási, egészségügyi és szociális intézményhálózatban (esetenként civil szervezetek bekapcsolódásával) valósul meg, az egyes ágazatok komplex együttműködésén alapul.

Speciális gyermekvédelem - Az árva, elhagyott, veszélyeztetett (esetleg bűnelkövető gyermek) különleges fokozott védelmét garantálja. A családból kikerült, vagy kiemelt gyermek teljes körű ellátását az ún. intézményes gyermekvédelem biztosítja. Ebben kiemelt szerepe van a Területi Gyermekvédelmi Szakszolgálatoknak, a gyermek- és lakásotthonoknak, a hivatásos nevelőszülőknek, a család- és utógondozóknak, valamint a javítóintézeteknek.

A gyermekek védelmének rendszere az alábbi pillérekre épül:
- Pénzbeli és természetbeni ellátások.
- Személyes gondoskodás keretébe tartozó gyermekjóléti alapellátások.
- Személyes gondoskodás keretébe tartozó gyermekvédelmi szakellátások.
- Gyermekvédelmi gondoskodás keretébe tartozó hatósági intézkedések (védelembe vétel, hátrányos, halmozottan hátrányos helyzet megállapítása, családba fogadás, ideiglenes hatályú elhelyezés, nevelésbe vétel, nevelési felügyelet).
- A bíróság által javítóintézeti nevelésre utalt, illetve előzetes letartóztatásba helyezett fiatalkorúak javítóintézeti ellátása.

Az önkormányzatok feladata a szociális és gyermekjóléti - gyermekvédelmi alapellátás biztosítása, annak érdekében, hogy a gyermekek testi, érzelmi, értelmi és erkölcsi fejlődését, jólétét és családban történő nevelkedését elősegítse, biztosítsa. A szakellátás feladata a családból kiemelt gyermekek helyettesítő védelmének biztosítása. 

A Család- és Gyermekjóléti Szolgálat a szolgáltatási körébe tartozó feladatait a Szociális igazgatásról és szociális ellátásokról szóló 1993. évi III. törvény (továbbiakban: Szt.) és a gyermekek védelméről szóló 1997. évi XXXI. törvény (továbbiakban: Gyvt.) és a végrehajtásukra kiadott kormányrendeletek, az ágazati miniszteri rendeletek, valamint Alsónyék község Képviselő-testülete által elfogadott helyi rendeletek határozzák meg.
A család-és gyermekjóléti szolgálat ellátja a Gyvt. 39. § (2)-(4) bekezdése, 40. §-a, valamint az Szt. 64. §-a szerinti feladatokat.

A feladatellátás általános megközelítése 

A családsegítés célja, feladata 
A szociális vagy mentálhigiénés problémák, illetve egyéb krízis helyzet miatt segítségre szoruló személyek, családok számára az ilyen helyzethez vezető okok megelőzése, a krízishelyzet megszüntetése, valamint az életvezetési képesség megőrzése céljából nyújtott szolgáltatás.

A gyermekjóléti szolgáltatás célja, feladata 
A gyermek testi, értelmi, érzelmi, erkölcsi fejlődésének, jólétének, családban történő nevelkedésének elősegítése, veszélyeztetettségének megelőzése, megszüntetése, családból való kiemelésének megelőzése. Az alapellátás hozzájárul a gyermek hátrányos és halmozottan hátrányos helyzetének feltárásához és a gyermek szocializációs hátrányának csökkentésével, annak leküzdéséhez. 
A gyermekjóléti szolgáltatás a szociális munka eszközeivel és módszereivel hozzájárul az egyének, családok, csoportok és közösségek jólétéhez, fejlődéséhez és szociális környezetükhöz való alkalmazkodáshoz. A gyermekek jóllétét garantáló szolgáltatások biztosítására, a gyermeki jogok védelmére vonatkozó tevékenység, a családok, az egyének – különös tekintettel a gyermekek – szociális és mentálhigiénés támogatását foglalja magában. Ezen felül a családtervezési, pszichológiai, nevelési, egészségügyi, mentálhigiénés és a káros szenvedélyek megelőzését célzó tanácsadást vagy az ezekhez való hozzájutást megszervezi. Támogatja, segíti, tanácsokkal látja el a válsághelyzetben lévő várandós anyát, valamint szervezi a szociális szolgáltatásokhoz és gyermekjóléti alapellátásokhoz, különösen a családok átmeneti otthonában igénybe vehető ellátáshoz történő hozzájutását

Az intézmény alapfeladatai 
A Család-és Gyermekjóléti Szolgálat olyan általános segítő szolgáltatást végez a szociális munka eszközeinek és módszereinek felhasználásával, amelynek célja elősegíteni az egyének, és a családok életvezetési nehézségeinek elhárítását és feloldását. 

· A család és gyermekjóléti szolgáltatás feladata az ellátási területén, a települések teljes lakossága részére személyes gondoskodást nyújtó alapellátás biztosítása. 
· A helyi társadalom, szociális, közéleti és közösségi problémáinak feltárása, és azok megoldásának segítése.
· Az egyéni, családi és közösségi szociális segítő szolgálat hatékony működtetése, a szociális és mentálhigiénés problémák, krízishelyzetek megoldásában segítségnyújtás.
· Fontos, hogy az intézmény a szolgáltatásokkal igyekezzen kielégíteni az alapvető lakossági szükségleteket, igényeket, a helyi kezdeményezések és a szakmai kompetencia összekapcsolásával. Segítségnyújtás az életfeltételek javításáért, a gyermekek érdekének védelméért, a fiatalok előnyösebb pályakezdéséért, a családok, az idősek, a nyugdíjasok szociális, mentális problémáinak megoldásáért, kiszolgáltatottságának enyhítéséért. 
· A szociális segítő munka keretében biztosítani kell: a szociális, életvezetési, mentálhigiénés tanácsadást, az anyagi nehézségekkel küzdők számára a pénzbeli, természetbeni ellátásokhoz, továbbá a szociális szolgáltatásokhoz való hozzájutás megszervezését.
A szociális segítő tevékenységet, így a családban jelentkező működési zavarok, illetve konfliktusok megoldásának elősegítését, közösségfejlesztő programok szervezését, valamint egyéni és csoportos készségfejlesztést, a tartós munkanélküliek, a fiatal munkanélküliek, az adósságterhekkel és lakhatási problémákkal küzdők, a fogyatékossággal élők, a krónikus betegek, a szenvedélybetegek, a pszichiátriai betegek, a kábítószer-problémával küzdők, illetve egyéb szociálisan rászorult személyek és családtagjaik részére tanácsadás nyújtását. 
· A szociális segítő munka a szolgáltatást igénybe vevő személy otthonában, családi környezetében tett látogatások, illetve a Család- és Gyermekjóléti Szolgálat e célra kialakított helyiségében folytatott segítő beszélgetés és egyéb segítő tevékenységek útján valósul meg. 

A Szolgálat által ellátandó célcsoportok
Az ellátási területen élő:
· szociális és mentálhigiénés problémákkal küzdő, veszélyeztetett és vagy krízishelyzetben lévő egyének/családok - gyermekek,
· az együttműködésre kötelezettek,
· az észlelő- és jelzőrendszer által küldött egyének /családok,
· mindazok, akik problémájukkal az intézményhez fordulnak,
· alacsony jövedelemmel rendelkező személyek/családok, munkanélküliek,
· életvezetési problémákkal küzdő személyek/ családok,
· gyermeknevelési problémákkal küzdő személyek/ családok,
· csökkent munkaképességű személyek, egészségügyi problémákkal küzdő személyek,
· egyedülállók, időskorúak, szenvedélybetegek, pszichiátriai betegek,
· az iskolából rendszeresen hiányzó, illetve kikerülő fiatalok,
· párkapcsolati problémákkal küzdő szülők,
· kriminalizálódó fiatalok. 

Az ellátások igénybevétele
Intézményünk szolgáltatásait a feladatellátásban részt vevő települések (Bátaszék, Alsónána, Alsónyék, Sárpilis, Várdomb) közigazgatási területén lakhellyel vagy tartózkodási hellyel rendelkező lakosok vehetik igénybe. Krízishelyzet esetén bárki (más illetékességi területhez tartozó személy is) felkeresheti segítségért az intézményt. 

A személyes gondoskodás igénybevétele (ha a törvény másként nem rendelkezik) önkéntes és az ellátást igénybe vevő kérelmére történik. 
· Cselekvőképtelen kiskorú és cselekvőképességet teljesen korlátozó gondnokság alatt álló személy kérelmét törvényes képviselője terjeszti elő, korlátozottan cselekvőképes kiskorú és a cselekvőképességében a gyermekjóléti, gyermekvédelmi, szociális ellátások igénybevételével összefüggő jognyilatkozatok tekintetében részlegesen korlátozott nagykorú személy a kérelmét törvényes képviselőjének hozzájárulásával terjesztheti elő. 
· A korlátozottan cselekvőképes kiskorú, a cselekvőképességében a gyermekjóléti, gyermekvédelmi, szociális ellátások igénybevételével összefüggő jognyilatkozatok tekintetében részlegesen korlátozott nagykorú személy és a törvényes képviselője között az ellátás igénybevételével kapcsolatban felmerült vitában - a tényállás tisztázása mellett - a gyámhatóság dönt. 
· Ha a gyermek védelme-érdeke, az ellátás önkéntes igénybevételével nem biztosított, a törvény az ellátás kötelező igénybevételét elrendeli, hatósági eljárás-beavatkozás formájában.

Az intézményi szolgáltatásokat térítésmentesen vehetik igénybe az ellátottak.

Az ellátást igénybe vevővel, hozzátartozójával, családjával, vagy törvényes képviselőjével a Szolgálat családsegítői együttműködési megállapodást kötnek, és folyamatos kapcsolatot tartanak. 

Az ellátások igénybevételének módja
· Személyes megkeresés, amely vagy az intézményben, vagy a kliens lakásán történik. 
· Telefonos megkeresés. 
· Írásbeli megkeresés. 

Szolgálatunkat több esetben keresték meg a szociális problémákkal küzdő egyének és gyermektelen családok, akiknek jellemzően tanácsadás, ügyintézés keretében nyújtottunk segítséget. Ezen esetekben nem került sor együttműködési megállapodás megkötésére, mivel az esetek egy része már az első beszélgetéssel lezárul. Sokszor csak információra, tájékoztatásra, ügyintézésben való segítségnyújtásra, javaslatra van szüksége a kliensnek egy adott ügyben. 
A szociális segítő tevékenység a személyes gondoskodást végző és a szolgáltatást igénybe vevő személy együttes munkafolyamata, amelynek tartalma és menete írásbeli együttműködési megállapodásban kerül rögzítésre, feltéve, hogy a szakmai tevékenység az első interjú kapcsán tett intézkedéssel nem zárható le. A felek együttműködési megállapodást kötnek az igényelt szolgáltatások tartalmára vonatkozóan. 
Az együttműködési megállapodás a család felnőtt tagjával kerül megkötésre. Cselekvési terv készül a probléma megoldására, melynek félévente megtörténik a felülvizsgálata. A terv tartalmazza a szolgáltatást igénybe vevő személy problémáit, az elérendő célokat, a célok érdekében megvalósítandó feladatokat, az együttműködés módját, a folyamatba bevonandó szolgáltatókat, intézményeket, a találkozások rendszerességét, a segítő folyamat várható eredményét és a lezárás időpontját. 
Az igénybe vevők tájékoztatást kapnak az adataik kezelésére vonatkozóan is.
A gyermekjóléti alapellátás a gyermek veszélyeztetettségének felmerülése esetén, a gyermek élethelyzetének feltárására, sorsának megtervezésére és végig kísérésére a jogszabályi előírásoknak megfelelően 2021-ben bevezetésre került a Gyermekeink Védelmében elnevezésű informatikai rendszer (továbbiakban: Gyvr.), amely változást eredményezett az adminisztrációs feladatok terén. A rendszer bevezetésének célja, hogy biztosítsa a különböző gyermekvédelmi szolgáltatások, intézmények, valamint a hatóságok között a kölcsönös tájékoztatást és az együttműködést, továbbá megjelölje az elvégzendő gondozási-nevelési feladatokat, és lehetővé tegye a gyermek sorsának alakításában részt vevő intézmények és hatóságok tevékenységének ellenőrzését. 
Az elmúlt években a rendszer hibái, hiányosságai miatt, nehéz volt minden nap felhasználói szinten alkalmazni. 
Gyermekeket érintő veszélyeztetettség esetén, a Gyvr. online felületen lévő adatlapok kitöltésre kerültek. Ha a probléma nem oldódott meg, vagy a gondozási folyamatban veszélyeztető körülmény merül fel, indokolt a hatósági beavatkozás kezdeményezése. Esetkonferencia összehívására kerül sor, a család és az érintett jelzőrendszeri tagok meghívásával. A Szolgálat írásbeli jelzést tesz a Szekszárdi Humánszolgáltató Központ Családsegítő és Gyermekjóléti Központja felé.
Együttműködési megállapodás alapján azon személyekkel, családokkal dolgozunk, ahol a szociális segítőmunka biztosítása legalább havi háromszori személyes kapcsolattartásra épül.
2024-ben is folyamatosan biztosítottuk az ügyfélfogadást, a családokkal történő kapcsolattartást. A családlátogatások az érvényben lévő szakmai eljárásrendben foglaltak szerint valósultak meg, a családokkal legtöbb esetben személyesen, családlátogatás keretében vagy a Polgármesteri Hivatal ügyfélfogadásra kijelölt helyiségében tartottuk a kapcsolatot. 

Jelzőrendszer működése
Az észlelő- és jelzőrendszer működtetését - a Gyvt. szabályozása alapján - a család- és gyermekjóléti szolgálat látja el. A működtetéshez a jogszabály négy lépcsős működtető és támogató rendszert határoz meg. 

1. a települési jelzőrendszeri felelős 
2. a járási jelzőrendszeri tanácsadó 
3. Kormányhivatal Járási Hivatala 
4. Szociális és Gyermekvédelmi Főigazgatóság 

A feladatok az alábbiak szerint oszlanak meg
1. A települési jelzőrendszeri felelős tartja a kapcsolatot a jelzőrendszeri tagokkal, működteti a jelzőrendszert. Éves intézkedési tervet készít, amelyben szerepelnek az adott évre kitűzött célok, a jelzőrendszer hatékony működtetése érdekében. Évente Gyermekvédelmi Tanácskozást szervez, mely során a jelzőrendszeri tagokkal közösen értékelik a jelzőrendszer éves munkáját, felmérik a jelzőrendszer működése során fellépő hiányosságokat, és megoldást találnak a zavartalan működésre. 
1.  Járási jelzőrendszeri tanácsadó szakmai támogatást nyújt a települési jelzőrendszeri felelősnek, vizsgálja a Szolgálathoz beérkezett jelzések szakmai tartalmát, a jelzésekre reagálás idejét. Amennyiben problémát tapasztal, jelzi a települési jelzőrendszeri felelősnek. 
1. A Kormányhivatal Járási Hivatala (Budapesten a Gyámügyi és Igazságügyi Főosztály) begyűjti, és éves értékelést készít a jelzőrendszerek működéséről a jelzőrendszeri intézkedési tervekből. Tanácsadóként segíti a jelzőrendszer működtetését. 
1. A Szociális és Gyermekvédelmi Főigazgatóság képzésekkel, konferenciákkal segíti a jelzőrendszer működését, valamint működteti a gyermekvédő hívószámot. (Ingyenesen, a nap 24 órájában hívható telefonos jelzési lehetőség, ami erre irányuló kérelem nélkül is anonim.) 

A jelzőrendszer működtetésének eszközei 
A személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. NM rendelet szerint a veszélyeztetettséget észlelő és jelzőrendszer működtetésének eszközei:
 
· Jelzések- visszajelzések. 
· Esetmegbeszélések, esetkonferenciák, esetkonzultációk. 
· Szakmaközi megbeszélések. 
· Szakmai Tanácskozás. 
· A jelzőrendszeri intézkedési terv. 
· Jelzőrendszeri megbeszélések.

A szolgáltatás alapköve a jelzőrendszer működtetése és működése, amelynek célja, hogy mihamarabb kiszűrje a veszélyeztetettséget mind a gyermekek, mind a felnőttek esetében és minél előbb komplex segítséget tudjon nyújtani az arra rászorulóknak. 
Ennek érdekében Szolgálatunk egyik fő feladata a különböző intézményekkel való kapcsolattartás, a kölcsönös együttműködés kialakítása, a rendszer működtetése. A rendszer tagjainak feladata, hogy egymással képesek legyenek együttműködni, tájékoztassák egymást és a gyermekek esetében, a kompetenciahatáraikon belül tegyenek meg mindent azért, hogy a gyermekek a saját családjukban nevelkedhessenek. 

A Gyvt. rendelkezik a gyermekvédelmi jelzőrendszer tagjainak köréről, és azok feladatairól, akik a következőkből állnak: 
· az egészségügyi szolgáltatást nyújtók, így különösen a védőnői szolgálat, a háziorvos, a házi gyermekorvos,
· a személyes gondoskodást nyújtó szolgáltatók,
· a köznevelési intézmények,
· a rendőrség,
· az ügyészség,
· a bíróság,
· a pártfogó felügyelői szolgálat,
· az áldozatsegítés és a kárenyhítés feladatait ellátó szervezetek,
· a menekülteket befogadó állomás, a menekültek átmeneti szállása,
· az egyesületek, az alapítványok és egyházi jogi személyek,
· a munkaügyi hatóság,
· a javítóintézet,
· a gyermekjogi képviselő,
· a gyermekvédelmi és gyámügyi feladatkörében eljáró fővárosi és megyei kormányhivatal,
· az állam fenntartói feladatainak ellátására a Kormány rendeletében kijelölt szerv.

Az éves települési Szakmai Tanácskozás
A személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998 (IV.30.) NM rendelet 15. § (7)-(8) bekezdése értelmében a család- és gyermekjóléti szolgáltató minden év február 28-ig tanácskozást szervez, amelyen a jelzőrendszer tagjainak írásos tájékoztatóit figyelembe véve, átfogóan értékelik a jelzőrendszer éves működését, és szükség szerint, javaslatot tesznek a működés javítására. 
Az éves szakmai tanácskozás a településszintű jelzőrendszeri hálózat működésének minden tag részvételével elkészített írásbeli beszámolóján alapuló éves helyzetfeltárás, és annak rendszerezett visszacsatolása a szakma, a fenntartó és a helyi közösség számára. 
Célja településenként a helyi szociális és gyermekvédelmi helyzet bemutatása, a hiányosságok feltárása, a fejlesztés irányának meghatározása, valamint a helyi közösség és a döntéshozók érzékenyítése. 
Az éves települési Szakmai Tanácskozás 2024.02.19-én került megtartásra az alsónyéki Polgármesteri Hivatalban. 
A 2024-es évről szóló vélemények sem tértek el attól, amelyeket a szakemberek a korábbi években megfogalmaztak: pozitívan értékelték Szolgálatunk működését, a családsegítővel való kapcsolatot, amelynek jobbítása, hatékonyabbá tételére ezen okoknál fogva nem érkezett javaslat.


Jelzőrendszeri Intézkedési Terv 
Az éves település szintű Jelzőrendszeri Intézkedési Tervet a Család- és Gyermekjóléti Szolgálat az éves Szakmai Tanácskozást követően minden év március 31-ig készíti el. 
Szolgálatunk határidőre elkészítette a Jelzőrendszeri Intézkedési Tervet, mely megküldésre került a szekszárdi Családsegítő és Gyermekjóléti Központ részére.

Az intézkedési terv tartalmazza
a) a jelzőrendszeri tagok írásos beszámolójának tanulságait,
b) az előző évi intézkedési tervből megvalósult elemeket,
c) az éves célkitűzéseket, és
d) a településre vonatkozó célok elérése és a jelzőrendszeri működés hatékonyságának javítása érdekében tervezett lépéseket.
A Jelzőrendszeri Intézkedési Tervben, rögzítésre kerültek azok a feladatok és célok, amelyek mentén a jelzőrendszer hatékonyabban tudja betölteni a szerepét. 

A Szolgálathoz beérkezett jelzések száma, okai

Az jelzések bejelentése történhet
· írásban, 
· önkéntes személyes segítségkéréssel,
· telefonon történő bejelentéssel, 
· a családsegítők személyes megkeresésével.

Az észlelő-és jelzőrendszer által küldött jelzések száma a 2024-es évben Alsónyék település tekintetében
	
megnevezés
	0-17 évesekkel
kapcsolatosan
megküldött jelzések száma

	nagykorú személyekkel kapcsolatosan megküldött jelzések
száma

	egészségügyi szolgáltató
	2
	-

	     ebből: védőnői jelzés
	2
	-

	személyes gondoskodást nyújtó szociális szolgáltatók
	1
		     	      -

	      ebből: család-és gyermekjóléti szolgálat
	-
	-

	      ebből: család- és gyermekjóléti központ
	1
	-

	köznevelési intézmény
	13
	-

	állampolgár, gyermek és felnőtt érdekeit képviselő társadalmi szervezet
	1
	1

	Rendőrség
	-
	2

	Kisgyermekek napközbeni ellátását nyújtók
	3
	-

	önkormányzat, jegyző
	-
	1

	összesen 
		20	
	4



Nagymértékben függ munkánk hatékonysága, a jelzőrendszeri tagok együttműködési készségétől, hiszen a megfelelő időben történő jelzések alapján a szükséges intézkedések megtétele segít enyhíteni az aktuális problémát. A későbbi szociális tevékenység biztosítása során a probléma megszüntethető, amelyben fontos szerepe van a jelzőrendszeri tagok aktív közreműködésének is.  
2024.évben a Család-és Gyermekjóléti Szolgálathoz 24 jelzés érkezett Alsónyék vonatkozásában, ami a kétszerese az előző évinek.
A köznevelési intézménytől 3 alkalommal, három gyermek esetében fizikai elhanyagolásáról, igazolatlan mulasztásról, valamint szülői együttműködés hiányáról érkezett jelzés.
Védőnői jelzés 2 esetben történt, 2 gyermekkel kapcsolatban szintén fizikai elhanyagolás volt a fő probléma.
Kisgyermekek napközbeni ellátást nyújtók (óvoda) 2 gyermek esetében jeleztek, 3 alkalommal fizikai elhanyagolás miatt.
Állampolgári jelzés 2 alkalommal történt, 1 felnőtt és 1 gyermek esetében. Az egyik jelzés egy felnőtt esetében érkezett, aki nem látta el feladatait az ápolásra szoruló idős édesanyja tekintetében. A másik esetben a gyermek fizikai elhanyagolásáról szólt a jelzés. 
A személyes gondoskodást nyújtó szociális szolgáltatók által tett jelzés szerint egy gyermek esetében a szülő nem biztosított megfelelő mennyiségű élelmet a köznevelési intézményben való tartózkodás idejére.
Az önkormányzat által egy esetben történt jelzés, mely szerint egy felnőtt lakos kutyái rendszeresen kiszabadulnak az utcára.
Rendőrségtől két alkalommal érkezett jelzés Szolgálatunkhoz 2 felnőtt esetében. Mindkét esetben családi konfliktus volt a jelzés oka.

Szolgálatunkhoz érkezett jelzések nagy része írásban érkezett. 

A jelzés beérkezését követően, minden alkalommal személyesen vesszük fel a kapcsolatot az érintettekkel, majd szükség szerint kitöltjük a szükséges adatlapokat. Az első interjút követően, a szakmai vezetővel történt egyeztetés után, döntés születik arról, hogy szociális segítő tevékenység keretében folytatódik a családdal való munkakapcsolat, vagy egyszeri segítségnyújtás keretében lezárható az ügy. Amennyiben hosszútávú segítő munka keretében segíti a szakember az érintetteket, akkor környezettanulmány készítésére kerül sor, szükség szerint pedagógiai véleményeket, védőnői véleményeket kérünk, esetmegbeszélést, esetkonferenciát hívunk össze.

Alsónyék községben végzett szociális segítő tevékenység a 2024. évi statisztikai adatok tükrében
2016. január 1-től életbe lépett jogszabályi változások alapján, a Szolgálatnál dolgozó családsegítő munkatársak az együttműködési megállapodás megkötését követően, havi minimum háromszori találkozás keretein belül végzik a szociális segítő tevékenységet, melyet az esetnaplóban dokumentálnak. Ezen felül az ügyfélfogadási időben egyszeri esetkezeléssel megoldható problémákkal jelentkező kliensekkel végeznek szakmai segítő tevékenységet.

A szociális segítő munkát, három nagy területre oszthatjuk:
1. Egyszeri segítségnyújtás
Ezen szolgáltatást igénybevevő ügyfeleknél a hozott probléma olyan mértékű, amelyet egy alkalommal meg lehet oldani, további szociális segítő munkát általában nem igényel. Ilyenek például az információnyújtás, telefonos vagy papír alapon történő ügyintézés, tanácsadás, segítő beszélgetés. Szükség esetén a megfelelő ellátórendszerekhez irányítjuk a klienseket.
1. Intenzív szociális segítő tevékenység
Ezen a területen a családoknál, egyéneknél a problémák olyan mértékűek, amelyeket nem lehet megoldani egyszeri segítségnyújtás keretein belül. Ebben az esetben önkéntességen alapuló együttműködési megállapodás alapján végezzük a szociális segítő tevékenységet, havonta legalább 3 alkalommal történő személyes vagy telefonos kapcsolattartások formájában.
1. Speciális szolgáltatások pszichológiai, jogi segítségnyújtás, családterápia, kapcsolatügyelet, készenléti ügyelet, fejlesztőpedagógia, mediáció. Ezen szolgáltatásokat az ügyfelek Szekszárdon a Humánszolgáltató Központ épületében tudják igénybe venni (7100 Szekszárd, Vörösmarty u. 5.)

Alsónyék községben a 2024-es évben összesen 25 ügyféllel volt kapcsolata Szolgálatunknak, akik 15 családban éltek, ami 2023–as évhez (10 fő) képest növekedést mutat. 
A 25 ügyfélből 16 fővel dolgozott a családsegítő szociális segítő tevékenység keretében együttműködési megállapodással, akik 7 családból kerültek ki. A tavalyi évhez képest egy családdal bővült a településen az együttműködési megállapodással rendelkezők száma. Egyszeri segítségnyújtás keretein belül 9 főnek nyújtott segítséget a családsegítő. Az ellátásban részesülő ügyfelek összesen 8 családban éltek. 

A Szolgálatnál együttműködési megállapodással rendelkezők, nem és korcsoportos megoszlása a 2024-es évben Alsónyék községben

	együttműködési megállapodással rendelkezők

	nem-
kor
	0-2
	3-5
	6-13
	14-17
	18-24
	25-34
	35-49
	50-61
	62 felett
	összesen

	férfi
	-
	1
	2
	-
	-
	-
	1
	-
	-
	4

	nő
	-
	1
	3
	1
	-
	2
	3
	2
	-
	     12

	összesen
	-
	2
	5
	1
	-
	2
	4
	2
	-
	     16

	családok száma
	
	7



2024-ben Alsónyéken összesen 8 gyermeket gondozott a családsegítő. Korosztály szerinti megoszlás tekintetében 2 fő 3-5 év közötti, 5 fő 6-13 év közötti és 1 fő 14-17 év közötti gyermek állt gondozás alatt. Veszélyeztetettség okai a szülők életvitele, a lakhatási körülmények (nem megfelelő higiénés körülmények), valamint a gyermekek lelki és fizikai elhanyagolása volt.
Az együttműködési megállapodással rendelkező személyeknél jól látható a korosztály szerinti megoszlás tekintetében, hogy a legmagasabb számot a 6-13 év közötti gyermekek mutatják. A gyermekek szülei a 35-49 éves korosztályból kerültek ki. 

A Szolgálatnál együttműködési megállapodással nem rendelkezők, nem és korcsoportos megoszlása a 2024-es évben Alsónyék községben

	együttműködési megállapodással nem rendelkezők

	nemek
	0-2
	3-5
	6-13
	14-17
	18-24
	25-34
	35-49
	50-61
	62 felett
	összesen

	férfi
	-
	-
	1
	1
	-
	-
	2
	2
	-
	6

	nő
	-
	-
	-
	-
	-
	1
	-
	1
	1
	3

	összesen
	-
	-
	1
	1
	-
	1
	2
	3
	1
	9

	családok száma
	
	8



Egyszeri segítségnyújtás keretében 9 fővel került kapcsolatba a családsegítő, akik 8 családban éltek. Ez az adat magasabb, mint az előző évben, amikor 3 főnek nyújtott segítséget a családsegítő. 
Egyszeri segítségnyújtás keretében a családsegítő felvilágosítást nyújtott lakhatással, nyugdíjigényléssel, ügyintézéssel kapcsolatban, tájékoztatást nyújtott szociális ellátások, támogatások igénybevételéről. Segítséget nyújtott kérelmek megírásában és nyomtatványok kitöltésében.
A településen szociális váltsághelyzetben lévő várandós anya gondozása nem volt 2024-ben. 
Nem rendelkezünk információval, azzal kapcsolatban, hogy pártfogói felügyeletet rendeltek volna el 2024-es évben a településen. 
A gyermekkorú és fiatalkorú bűnelkövetők számáról nem érkezett tájékoztatás intézményünk részére, ezért adatokkal nem rendelkezünk.
Ideiglenes hatályú elhelyezésre, nevelésbe vételre, valamint utógondozásra a 2024-es évben nem került sor.
Védelembe vett gyermek nem volt a településen. 
Átmeneti gondozás Az átmeneti gondozás célja, hogy segítséget nyújtson, s fogadja az életvezetési problémák, vagy más szociális és családi krízis miatt átmenetileg otthontalanná vált, hátrányos helyzetű családokat és gyermekeiket, továbbá befogadja a védelmet kereső egyedülálló szülőket, várandós és bántalmazott anyákat és gyermekeiket, illetve a szülészetről kikerülő anyát és gyermekét.
A tavalyi évben nem került átmeneti gondozásba a településről senki és a családsegítő nem végzett szakmai munkát olyan családokkal vagy gyermekekkel, akik kikerültek a gondozásból.

Az újként indult gondozási esetekben érintett kiskorúak (0-17 évesek) száma a kapcsolatfelvétel módja szerint a 2024-es évben Alsónyék községben

	kapcsolatfelvétel módja
	gyermekek száma

	önkéntes (szülő kezdeményezte)
	-

	önkéntes (gyermek kezdeményezte)
	-

	szülővel közösen
	-

	más család-és gyermekjóléti szolgálat vagy központ által kezdeményezett, ide átirányított
	-

	jelzőrendszer által kezdeményezett
	2

	összesen 
	2



2024-es évben Alsónyék községben a Szolgálatnál újként gondozásba, 2 gyermek került. 
Kisgyermekek nappali ellátását nyújtó intézménytől érkezett jelzések alapján, a gyermekek fizikai elhanyagolása miatt volt indokolt a család alapellátásba való felvétele. Az első interjú kapcsán megállapítást nyert, hogy a család esetében, a szociális segítő tevékenység nyújtása szükségszerű.

A szolgáltatást igénybe vevő személyek száma, gazdasági aktivitás szerint a 2024-es évben (együttműködési megállapodással rendelkezők) Alsónyék

	gazdasági aktivitás
	fő

	foglalkoztatott
	4

	munkanélküli
	1

	inaktív
	3

	       ebből: nyugdíjas
	3

	       ebből:15 éves vagy idősebb tanuló
	-

	eltartott 0-14 korú gyermek
	8

	összesen	
	16



Alsónyék községben együttműködési megállapodással a szolgáltatást igénybe vevő személyek közül 4 főnek volt bejelentett munkaviszonya. Ez a szám növekedést mutat, mivel az előző évben 1 fő rendelkezett bejelentett munkahellyel. Három fő munkanélküli volt 2023-ban, akiknek a 2024-es évben sikerült munkát vállalnia.
Az inaktívak körében 3 fő nyugdíjas személy volt. Ezek az ügyfelek állandó pénzellátásban részesülnek, de aktív kereső tevékenységet nem folytatnak. Az eltartott 0-14 év közötti gyermekek száma 8 fő volt.

A szolgáltatást igénybe vevő személyek száma, legmagasabb iskolai végzettség szerint a 2024-es évben (együttműködési megállapodással rendelkezők) Alsónyék

	iskolai végzettség
	fő
	ebből:
0-17 éves

	általános iskola 8 osztálynál kevesebb
	8
	8

	általános iskola 8 osztály
	7
	-

	befejezett szakmunkásképző iskola, szakiskola
	1
	-

	felsőfokú iskola, (főiskola, egyetem)
	-
	-

	összesen 
	16
	8



A táblázatból jól látszik, hogy a 8 osztálynál kevesebb iskolai végzettségről a gyermekek esetében tudunk beszámolni. A felnőtteknél 7 személy általános iskolai végzettséggel rendelkezik. A befejezett szakképzettséggel rendelkezők száma igen alacsony, a felnőtteknél egy személy rendelkezik középfokú végzettséggel.
Az ellátott felnőtt személyek körében az előző években is jól látszott, hogy nagyrészt csak általános iskolai végzettséggel rendelkeztek. A gondozott családokban nem számít létfontosságú célnak, a továbbtanulás, így az itt nevelkedő gyermekek annak a lehetőségét is elvesztik, hogy szakmát tanulhassanak közoktatási intézményi keretek között.

A szolgáltatást igénybe vevő családok száma, a család összetétele szerint a 2024-es évben (megállapodással rendelkezők) Alsónyék

	családi összetétel
	családok száma

	egyedül élő
	1

	házastársi (élettársi) kapcsolatban együtt élők 1-2 gyermekkel (eltartott fiatal felnőttel)
	2

	házastársi (élettársi) kapcsolatban együtt élők 3 vagy több gyermekkel (eltartott fiatal felnőttel)
	1

	egy szülő/ törvényes képviselő 1-2 gyermekkel (eltartott fiatal felnőttel)
	1

	egyéb
	2

	összesen 
	7



Alsónyék tekintetében, a Szolgálatnak 2024-ben összesen 7 családdal volt együttműködési megállapodása. A családok felénél a szülők élettársi kapcsolatban éltek egymással. Ez a tendencia nem változott az előző évhez viszonyítva.

A Szolgálatnál ellátott hatósági ügyben nem érintett bántalmazott és elhanyagolt kiskorúak száma a 2024-es évben Alsónyék tekintetében

	megnevezés
	 bántalmazott
	 elhanyagolt

	
	kiskorúak száma

	
	fizikai
	lelki
	szexuális
	fizikai
	lelki

	

családon belül
	szülő által
	-
	-
	-
	6
	2

	
	testvér által
	-
	-
	-
	-
	-

	
	egyéb rokon, hozzátartozó által
	-
	-
	-
	-
	-

	
	összesen 
	-
	-
	-
	6
	2



2024-ben Alsónyék településen bántalmazott kiskorú gyermekről nem volt tudomása a Szolgálatnak, ez ügyben jelzés nem érkezett. 
Szülői elhanyagolás 4 család esetében fordult elő, ami 8 gyermeket érintett. Az elhanyagolást tekintve, a szülők nem biztosították gyermekeik számára azokat a feltételeket, amelyek a gyermek egészséges testi-lelki fejlődéséhez szükségesek. 
Két család esetében jelentett problémát a nem megfelelő lakhatási és higiénés körülmény. A családok mindegyikéről elmondható, hogy a szülők nem fordítottak kellő figyelmet gyermekeikre, lelkileg-pszichésen elhanyagolták őket. 
A megszokott higiéniai állapotokon többszöri figyelmeztetés ellenére sem javítottak. A berögzült életformán a legtöbb esetben csak apróbb lépésekben sikerült változtatni teljes változás nem tapasztalható.

A szolgáltatást igénybe vevő személyek száma elsődleges probléma és a halmozott problémák száma szerint a 2024-es évben (megállapodással rendelkezők)Alsónyék

	
a probléma típusa
	családok száma
elsődleges probléma szerint 
	problémák halmozott száma 


	életviteli
	-
	3

	elhanyagolás
	6
	6

	  Ebből: felnőttre vonatkozóan (családi, intézményi)
	2
	2

	gyermeknevelési
	-
	2

	lelki- mentális zavar
	-
	2

	egészségi probléma
	1
	1

	anyagi (megélhetési, lakhatással összefüggő
	-
	3

	családi –kapcsolati konfliktus
	-
	1

	szenvedélybetegség
	-
	1

	egyéb
	-
	-

	összesen 
	                  7
	19



A családok elsődleges problémája, a gyermekek fizikai és lelki elhanyagolásából, a szülők nem megfelelő életviteléből, valamint egészségügyi gondokból és anyagi nehézségekből tevődött össze.
A családok rossz anyagi helyzetéből adódóan - a szociális segítő tevékenység során - a családsegítő gyakran került szembe lelki-mentális problémákkal, valamint családi kapcsolati konfliktusokkal. 
Két család esetében megtörtént a gyermekek testi-lelki elhanyagolása, valamint a lakhatás higiénés feltételei sem voltak megfelelőek.
A második oszlop a halmozott adatokat tartalmazza, ahol minden olyan probléma megjelenik, amelyek az ügyfelekkel történő munka során feltárásra kerültek. 
A családok problémái, amelyeket kezelni szükséges, az esetek többségében nem önmagukban jelennek meg, hanem halmozottan fordultak elő. 
A klienssel történő első találkozás alkalmával, sok esetben az ügyfél részéről az anyagi nehézségek kerülnek első helyen definiálásra, de a segítő beszélgetés során kiderül, hogy mindezek a munkanélküliségből, a munkahely elvesztéséből, egészségügyi problémák meglétéből eredeztethetőek.
A gyermeket veszélyeztető tényezők, a szülők elhanyagoló magatartása, illetve a családtagok, a szülők konfliktusos kapcsolata, gyermeknevelési problémák.
További problémaként jelenik meg a családok súlyos anyagi, megélhetési gondja, a családok rossz szociális helyzete (munkanélküliség, lakhatási problémák).

A felnőtt, egyedülálló, esetleg időskorú igénybe vevőink az alábbi problémákkal fordulnak Szolgálatunkhoz: megromlott egészségi állapot, alacsony jövedelem, családi kapcsolatok hiánya, az idős személy ellátásának, felügyeletének hiánya.

A 2023-as évhez hasonlóan a 2024-es év adataiból is jól látható, hogy a szakmai munkánkra leginkább jellemző az ellátások közvetítése, az információnyújtás, tanácsadás, segítő beszélgetés az ügyintézésben való segítségnyújtás. 
A legtöbb családnak erre van szüksége, mivel sok információt hallanak és az őket érintő kérdésekben nem tudnak dönteni. Nem értik a kapott tájékoztatásokat, nem tudják kitölteni az ügyintézéshez szükséges dokumentumokat. Az ügyfeleknek szükségük van megerősítésre vagy tanácsra különböző problémáik megoldása ügyében. 
Szolgálatunkat sokan keresik fel ügyintézésékhez való segítségnyújtás kapcsán. Egyre többen érdeklődnek a családtámogatási, társadalombiztosítási és nyugdíjbiztosítási, valamint a helyi települési ellátások-támogatások iránt. Magas az arány az adósságkezelési ügyekkel kapcsolatban, díjhátralék ügyintézésével, hivatalos levelek, értelmezésével kapcsolatban.
A segítő munka során egyre több alkalommal tapasztaljuk a különböző mentális problémákat, a hiteltörlesztéssel való elmaradás tényét és annak következményeit, valamint a munkanélküliség tényét az ebből adódó egyre növekvő elszegényedést.

Életviteli tanácsadást nyújtott a családsegítő életvezetési problémák feltárásában, segítő beszélgetéseket folytatott, segítette az élet különböző területeinek: család, munka, anyagi javak, egészség, kapcsolatok feltárásában, tanácsot adott az egyén, ill. család képessé tételére saját életének, ügyeinek viteléhez.

2024-es évben a családsegítő 116 alkalommal kereste fel a családokat otthonukban. Ez magasabb szám, mint a 2023-as évben volt. 
A szociális segítő tevékenység során gyermeknevelési, háztartásvezetési és életvezetési tanácsokkal látta el a családokat. 

A családlátogatás azért fontos, mert a családsegítő az ügyfél lakóhelyén érzékeli a problémákat (higiénés problémák, személyes tér zsúfoltsága, anya-gyerek kapcsolat, más családtagokkal kapcsolatteremtés, családi dinamika és kommunikáció) nagyobb rálátása van a családon belüli viszonyokra, a családon belüli működésekre. 
2024-es évben kettő olyan kliens volt, akivel csak így tudja a családsegítő tartani a kapcsolatot, mert otthonát nem tudta elhagyni és telefonnal sem rendelkezett. 

Szoros az együttműködés a Humánszolgáltató Központ és a Szolgálat között, ami lehetővé teszi a speciális szolgáltatásokhoz való hozzáférést az ügyfelek részére. Lehetősége van családoknak és egyéneknek különböző speciális szolgáltatásokat igénybe venni, díjmentesen. Ennek feltétele, hogy Szolgálatunknál kifejezik igényüket a szolgáltatás felé, vagy Szolgálatunk munkatársai tájékoztatják őket ezekről a lehetőségekről. 
Ezeket a szolgáltatásokat az ügyfelek Szekszárdon a Humánszolgáltató Központban tudták igénybe venni.
A lakosság részéről a legtöbb igény a jogi és a fogyatékosságügyi tanácsadásra mutatkozott.

A prevenciós programok
A Szolgálat gondozási tevékenysége mellett, fontos szerepet tölt be a megelőző, prevenciós szolgáltatás is. 
A korábbi évekhez hasonlóan 2024-ben is, július első péntekétől augusztus közepéig minden pénteken szabadidős tevékenységeket szerveztünk az iskoláskorú gyermekek számára. Programjainkon a részvétel ingyenes volt, melyen átlagosan 15-20 gyermek volt jelen a nyár folyamán. 
A prevenciós tevékenységeinket többféle céllal is szükségesnek tartjuk működtetni. 
Elsőként közvetlen segítséget kívánunk nyújtani a különféle nehézségekkel küzdő gyermekeknek, gyermekes családoknak, valamint szeretnénk tartalmas szabadidős tevékenységekbe bevonni őket. 
Emellett igyekszünk elősegíteni a gyermekek szocializációját, konfliktusmegoldó képességük fejlődését.
A Nyári Játszóházi programjainkon több alkalommal 3 alsónyéki gyermek is részt vett 2024-es évben. 
Tapasztalataink alapján elmondható, hogy évről évre egyre kevesebb rászoruló gyermek vesz részt a programjainkon, pedig elsősorban az ő részükre szervezzük.  A rászoruló gyermekek szülei egyrészt nem engedik el gyermekeiket, mert féltik őket, másrészt előfordul az is, hogy a szülők gyermekeire fogják, hogy nem akarnak részt venni a programokon.

A 2024-es év Nyári Játszóház programjai

	dátum
	nyári programok

	2024.07.05.
	Bátai Kegyhely játszótér- Fagyizás

	2024.07.12.
	Csiga-Biga Alapítvány Kutyaterápiás foglalkozás (Bátaszék)

	2024.07.19.
	Szászvári Pöttöm vidéki park látogatása

	2024.07.26.
	Decsoki Kézműves bonbon készítés

	2024. 08.02.
	Faddi Meseház Játszótér

	2024.08.09.
	Petrics Mézeskalács Múzeum látogatása (Szekszárd)

	2024.08.15.
	Lubickolás a strandon (Bonyhád)



Adományosztás
Intézményünk egész évben fogadja a ruha- és bútor felajánlásokat, melyeket a rászorulók között osztunk szét. 
A tavalyi évben ruhabörze megtartására 4 alkalommal került sor.
Ezen kívül, egész évben elérhető volt Szolgálatunknál a felnőtt és gyermek ruházat, melyet a lakossági felajánlásokból tudtunk biztosítani a rászorulók számára.
Több alkalommal érkezett konyhai eszköz felajánlás. Szolgálatunk az elmúlt évben 3 alkalommal szervezett „Csetresbörzét”.
A környező településen élők számára is nyitottak a Bátaszéken megrendezett adományosztások.
Adományközvetítés Alsónyék községben 7 esetben történt, legfőképpen ruhaneműk kerültek kiosztásra. 

Iskolai közösségi szolgálat teljesítése
Intézményünk lehetőséget biztosított a nemzeti köznevelésről szóló törvény szerint az érettségi bizonyítvány kiadásához szükséges ötven óra iskolai közösségi szolgálat teljesítéséhez. Több középiskolával írásbeli szerződés megkötésére került sor az iskolai közösségi szolgálat teljesítése kapcsán. Több éve végeznek a diákok a Család- és Gyermekjóléti Szolgálatnál közösségi munkát, segítve ezzel a gyermekprogramok lebonyolítását.
A tavalyi évben 1 diák segítette munkánkat.

Speciális szolgáltatások közvetítése
Intézményünk segítséget nyújt jogi és pszichológiai speciális szolgáltatások közvetítésében is. Az ügyfeleknek lehetősége volt fejlesztő pedagógushoz, mediációra való közvetítésre, valamint lehetőség volt fogyatékosságügyi tanácsadásra is. 2025. évtől lehetőség van már rajzelemző szakemberhez, családkonzultáció és párkonzultációra valamint gyásztanácsadásra történő delegálásra. A szakemberekhez történő delegálásban a családsegítők közvetítői szerepet vállaltak. 

Szünidei gyermek étkeztetés
A szünidei gyermekétkeztetés felmérésében segítséget nyújtott Szolgálatunk. A Polgármesteri Hivataltól kapott tájékoztatás alapján, a 328/2011 (XIII.29.) Korm.rendelet 13/B § (4) bekezdése értelmében felkerestük azokat a családokat, akik nem jeleztek vissza az étkeztetés igénybevételéről. Több esetben pótoltuk az elveszett igénylőlapokat és segítettünk a kitöltésben. 

Civil szervezetekkel való kapcsolataink
[bookmark: _GoBack]
A Katolikus Karitasz Szolgálatunk bevonásával, ruhanemű felajánlással, élelmiszer csomagokkal, játékokkal, tisztálkodási szerekkel segítette a rászoruló családokat. Több éves kölcsönös segítő kapcsolatot ápolunk velük.
A MORZSU Egyesület kisgyermekes családoknak nyújt közösségi, fejlesztő programokat, ahova a Szolgálatunkkal kapcsolatban álló kisgyermekeket és szüleiket tudtuk delegálni. 

Szakmai ellenőrzések
2024-ben nem történt szakmai ellenőrzés. 
Az utolsó 2022. május 26-án történt a Tolna Megyei Kormányhivatal Hatósági Főosztálya által. Számottevő hiányosságot nem találtak ekkor Szolgálatunknál. A következő ellenőrzésre 2025.04.30-án került sor.
 

IV. A gyermekek napközbeni ellátása
Bátaszéki Mikrotérségi Óvoda, Bölcsőde és Konyha


Gyermekek napközbeni ellátása 2024
Bátaszéki Mikrotérségi Óvoda, Bölcsőde és Konyha

Intézményegységek

Székhely óvoda:	Bátaszéki Mikrotérségi Óvoda, Bölcsőde és Konyha	225 férőhely
                                    Bátaszék Hunyadi u. 44/a
Tagintézményei:
	                       Alsónyéki óvoda 	                                                 30 fh
		           Alsónyék Fábián P.u. 3.
                                    
                                   Pörbölyi óvoda                                                          25 fh
			Pörböly Óvoda u. 3.
                                    
                                    Alsónánai óvoda                                                      20 fh
                                    Alsónána Kossuth u. 37.

Bölcsőde:	Bölcsőde Bátaszék Perczel u.1.			   24 fh    

Konyha:          Bátaszék Budai u.11.
                        Pörböly Óvoda u. 3.                      

A gyermekvédelmi feladatok ellátását a bölcsődében a Gyermekek védelméről és a Gyámügyi igazgatásról szóló 1997. évi XXXI. törvény szabályozza. 
A gyermekvédelem egyik első jelző intézménye a bölcsőde. Fő feladatunk a prevenció és a lehetséges korrekció, amely minden bölcsődében gondozott, nevelt kisgyerekre és azok családjára is kiterjed. Folyamatos kapcsolatot tartunk fenn a Védőnői Szolgálattal, a Családsegítő és Gyermekjóléti Szolgálat munkatársaival, a jelzőrendszer tagjaival. Figyelemmel kísérjük a bölcsődénkbe felvett gyermek gondozottságát. Szükség esetén az észlelt problémáról megfigyeléseink alapján írásbeli jelzést teszünk a Gondozási Központ felé, vagy családlátogatást kezdeményezünk. Igény szerint tanácsadást nyújtunk a szülőknek. 


Bölcsőde 2024. évértékelő beszámoló 

A bölcsődei csoportokban a felvétel egész évben folyamatosan zajlott.
Mindkét csoportban vegyes korosztály szerint kerültek a gyermekek elhelyezésre.
A csoportokban a gyermekek napirendjét évszaknak, a gyermek korának és fejlettségi szintjének megfelelően alakították ki a kisgyermeknevelők. A folyamatos napirenddel a gyermekek nyugalma és felügyelete biztosított volt. A nevelők munkarendje is ehhez igazodik, az „ölelkezési idő” az ellátás intenzív részére esik.
A bölcsődei dajka munkarendje is úgy lett kialakítva, hogy a nap túlnyomó részében aktívan részt tudjon venni a csoportok életében.
A gyermekek játéktevékenységébe ágyazva jelenítettük meg a nevelés/tanulás egyes területeit. (anyanyelvi-, irodalmi-, ének-zenei-, vizuális-, környezeti-, matematikai- és testnevelés) Ezekhez választottuk az odaillő ábrázolási technikákat, dalokat és mondókákat, mozgásos játékokat. A játék feltételeinek megteremtésével igyekeztünk minél több élményhez juttatni gyermekeinket.
 A tevékenységek során a nevelés legfőbb pozitív eszközeit alkalmaztuk.(megerősítés, dicséret, elismerés)
Kiemelt célunk volt a gyermekek egészségvédelme, a prevenció, a lehető legoptimálisabb nevelési körülmények biztosítása. A mindennapos mozgással, tornával próbáltunk hozzájárulni az egészségük megőrzéséhez, igyekeztünk minden nap szabad levegőn tartózkodni a gyerekekkel.
Étkezésnél szintén a kisgyermek egyéni igényeit tartottuk szem előtt, figyelve a helyes étkezési szokások elsajátítására, kialakulására.
Megfelelő időt biztosítottunk a gyermekek számára a délutáni pihenésre, egyénileg gondoskodtunk a nyugodt alvás feltételeiről.
Meleg, szeretetteljes odafordulással, a gyermek életkori és egyéni adottságait, fejlettségét, pillanatnyi fizikai – és pszichés állapotát, hangulatát figyelembe véve segítettük harmonikus fejlődésüket. A kisgyermeknevelők játékba való kapcsolódása a gyermek igényeihez igazodott. 
A gondozás során is egyéni szükségleteket elégítettünk ki, segítve a gyermeket az önállóság kialakulásában.
A gyermekek egyéni testi- és értelmi fejlődését, tevékenységét a fejlődési naplóban, összegeztük.
A napi jelenlétet, hiányzást és történéseket a csoportnaplóban jegyeztük fel.
A bölcsődébe újonnan érkező gyermekeknél családlátogatáson vettünk részt, melyről feljegyzést készítettünk az adott gyermek fejlődési naplójában.

A szülőkkel való kapcsolattartást a napi szintű személyes beszélgetéssel, tájékoztatással, családlátogatás alkalmával valamint szülői értekezlet, szülőcsoportos beszélgetések, fogadó órák tartásával biztosítottuk.
A bölcsődével kapcsolatos általános tudnivalókat írásos formában az átadó faliújságján helyeztük el.
Az élelmezésvezetővel a kapcsolattartás heti rendszerességgel zajlott az év folyamán telefonos és elektronikus egyeztetéssel. Az étrend mindig változatos, idényszerű. A gyermekek életkorának, és fejlettségének, ízlésének igyekszünk megfelelőt választani. 
 A bölcsőde gyermekorvosával, a Védőnői- és Gyermekjóléti Szolgálat munkatársaival folyamatosan tartottuk a kapcsolatot. A Védőnői Szolgálat szakemberei látogatták az intézményünket, így figyelemmel kísérték a körzetükből a bölcsődébe került gyermekeket. 
A Gondozási Központban az év folyamán, havonta esetmegbeszéléseken, esetkonferenciákon vettünk részt. 
Az év folyamán az óvodába is többször ellátogattunk. Meghívást kaptunk különböző alkalmakra, ünnepségekre, kiállításokra, melyen örömmel részt vettünk.
Bölcsődék napjával kapcsolatban, szülői felmérést készítettünk, amely alapján, nem kérte egy család sem az ellátást, így ügyeletet nem kellett biztosítanunk. Ezen a napon, kolleganőnk Kovácsné Kálmán Szilvia felelevenítette számunkra az elsősegélynyújtás alapjait, majd csapatépítő programon vettünk részt.
Intézményünkben, Hegedűs Judit főiskolai hallgató, a gyakorlatát töltötte. 
                                                                                                            
Két kisgyermeknevelő, az intézmény által költség térített akkreditált továbbképzésen vett részt az év folyamán. 
                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                   
Dolgozói létszám alakulása:
Kisgyermeknevelők száma: 4 fő
Bölcsődei dajka: 1 fő

Munkarend:

Kisgyermeknevelők:
6.00-13.00             
7.00-14.00
9.00-16.00
10.00-17.00 

Bölcsődei dajka:
7.45-15.45

Az intézmény 6:00-17:00 –ig tart nyitva.

 A kisgyermeknevelők állandó munkarendben dolgoztak.

Az intézmény alapfeladatai, alaptevékenységei
Az intézmény az alaptevékenységeit az alapító okiratban meghatározottak szerint látja el.
A bölcsőde az alapfeladatait a Bölcsőde Szakmai Programja szerint végzi.             

Bölcsődei statisztikai mutatók 2024

2024-ben a 2 bölcsődei csoportban lévő férőhelyek száma: 24 fő
2024-es évben a beíratott gyermeklétszám: 42 fő volt

Jövedelmi helyzetből kifolyólag ingyenesen étkezést igénylők száma: 16 fő
Hátrányos helyzetű és rendszeres gyermekvédelmi kedvezményben részesült: 1 fő
Három vagy több gyermekes: 7 fő
Tartós beteg: 9 fő
Fizetős: 9 fő
	

	Nyitvatartási napok száma
	Beíratott gyermekek száma
	Ellátást igénybe vevők száma
	Távollétek száma
	Részvételi arány a beíratott gyermekekhez viszonyítva

	Jan.
	22 nap
	24 fő
	300
	202
	59%

	Febr.
	21 nap
	25 fő
	365
	139
	72%

	Márc.
	19 nap
	24 fő
	350
	106
	76.5%

	Ápr.
	20 nap
	24 fő
	273
	207
	57%

	Máj.
	21 nap
	24 fő
	395
	111
	78.5%

	Jún.
	20 nap
	24 fő
	333
	147
	69.5%

	Júl.
	20 nap
	24 fő
	281
	199
	51%

	Aug.
	13 nap
	24 fő
	234
	78
	46.5%

	Szept.
	21 nap
	17 fő
	259
	38
	85.5%

	Okt.
	22 nap
	20 fő
	319
	99
	78.%

	Nov.
	20 nap
	22 fő
	315
	102
	76.5%

	Dec.
	20 nap
	22 fő
	293
	147
	67%

	Össz.
	239nap
	
	3717
	1575
	Átlag:68 %



V. Bűnmegelőzési program

Az önkormányzat még nem rendelkezik bűnmegelőzési programmal, azonban Gondozási Központ  gyermekjóléti prevenciós programjai, melyek kiemelten a szabadidő eltöltésére és az iskolai szociális munkára összpontosítanak, azt a célt szolgálják, hogy megvédjék a gyermekeket a szociális környezet káros, bűnözésre sarkalló hatásaitól. A Szekszárdi Rendőrkapitányság minden évben beszámol a kapitányság munkájáról, a települést érintő javaslatokat figyelembe veszi az önkormányzat, és a felmerülő problémákat lehetőségeihez mérten igyekszik megoldani.


VI. Az önkormányzat és a civil szervezetek közötti együttműködés

Az önkormányzat igyekszik jó kapcsolatot kialakítani a községben működő civil egyesületekkel, számos közös rendezvénnyel büszkélkedhet. Azonban ezt az együttműködést tovább kell erősíteni annak érdekében, hogy a jól működő jelzőrendszer tagjaiként elősegítsük a gyermekek családban történő nevelkedését, megelőzzük a veszélyeztetettségüket. 



VII. Összegezés, a jövőre vonatkozó javaslatok, célok meghatározása

A jövőre vonatkozó javaslatok, célok meghatározása

1. A meglévő észlelő- és jelzőrendszerrel a kapcsolat erősítése hatékonyságának növelése az írásbeli jelzés fontosságának erősítése.  
1. Rászoruló családok segítése adományok gyűjtésével, (pl: ruhanemű, könyv, játékok, bútor) osztásával. 
1. Kiemelt figyelmet kell fordítani a már meglévő ellátási formák szinten tartására, fejlesztésére és minőségének javítására.
1. A gyermekjóléti alapellátás minél magasabb színvonalon való működtetése, szélesebb körű szolgáltatások nyújtása  
1. A prevenciós programok működtetése. A Nyári Játszóházi programok megszervezése, rászoruló gyermekek körében történő nagyobb népszerűsítése. 
1. Rendszeres szupervízió és a szakmai képzések-továbbképzések biztosítása valamennyi munkavállaló részére. Csapatépítő programok szervezése.
1. Az inaktív jelzőrendszeri tagokkal történő aktívabb viszony kialakítása, verbális szinten történő kapcsolat erősítése. 
1. Az intézményünk közreműködésével történő szolgáltatások ismertetése, a Szekszárdi Humánszolgáltató Központ speciális szolgáltatásaihoz történő delegálásokról szélesebb körben történő információnyújtás
1. A jelzőrendszer hatékony működésének alapfeltétele, a jelzőrendszeri tagok ismereteinek bővítése, az ismerethiány megszüntetése. Közös szakmai nyelv kialakítása.


A 2024-es év sem volt könnyű Szolgálatunk szakmai munkája tekintetében. 
Az elmúlt évek tapasztalatai alapján 2024-es évben is elmondható, hogy a mai gazdasági helyzet nagyon megnehezíti a hátrányos helyzetű családok életét. 
A családok nagy része anyagi problémákkal küzd, amelyből adódóan megélhetési nehézségeik vannak. A gyermekek ellátása, ruházat - tanszerek megvásárlása, illetve pótlása is sokszor nagy gondot jelent a szülők számára. Az 2024-es évben is a gyermekek fizikai – lelki elhanyagolása volt jellemző a gondozott családok körében az elmúlt évben.
Legtöbb alkalommal a testi-higiénés problémák jelentek meg. A szülők nem fordítottak kellő figyelmet gyermekeik ruházatának tisztántartására. Emellett még a lakhatási körülmények sem voltak megfelelőek a családok körében, legtöbbször higiénés problémákra kellett felhívni a szülők figyelemét. 
        A településen élő gyermekek helyzetéről elmondható, hogy ténylegesen nem csökkentek a problémás esetek. A családoknál felmerülő problémák ugyanazok, amelyek korábban voltak, kevés eset van, amikor egy-egy élethelyzet pozitívan alakul.  A gondozott családok folyamatos támogatást, tanácsadást igényelnek. Sok esetben tőlünk, családsegítőktől, várják a megoldást. Előfordulnak olyan esetek is, amikor a szülő hárítja a felelősséget és nem érti, hogy gyermeke érdekében a probléma megoldása az ő feladata és a saját felelőssége is és nem a szakembereké.
      Meglátásunk szerint, a családokban egyre fokozódik a feszültség, türelmetlenebbek a szülők, nem fordítanak kellő figyelmet a gyermekek érzelmi szükségleteire. A nagyobb gyermekeknél súlyos probléma a motiválatlanság, hiányzik a jövőkép, a szülők vagy nem nyújtanak megfelelő példát saját magatartásukkal, vagy nincs kellő ráhatásuk a gyermekekre, sok estben következetlen szülői nevelést folytatnak. A szülők, a családban élő felnőttek, a gyermekekkel foglalkozó szakemberek felelőssége hatalmas a gyermekek védelme terén. 
Minden gyermek, minden eset egyedi, mely mindig egyedi megoldást kíván, ehhez kell szakma és társszakmák szoros együttműködése, valamint az, hogy a szakemberek, a szülők közösen tudjanak együttműködni.
        Munkánk során nagyon fontos, hogy a családsegítő segítse a családot abban, hogy a gyermekek saját családjukban nőjenek fel. A legfőbb feladat, hogy megelőzhető legyen a gyermek kiemelése a családból oly módon, hogy a veszélyeztető körülmények feltárása időben megvalósuljon és a gyermekek és családok megkapják a szükséges segítséget.


